เมื่อ AUCT ต้องปรับตัว
AUCT หรือ บมจ.สหการประมูล เข้าจดทะเบียนในตลาดหุ้นไทยมากว่า 3 ปีแล้ว
11 พ.ค. 2560

ลูบคมตลาดทุน : ธนะชัย ณ นคร
AUCT หรือ บมจ.สหการประมูล เข้าจดทะเบียนในตลาดหุ้นไทยมากว่า 3 ปีแล้ว
ผ่านมาถึงวันนี้ ถือเป็นหุ้นอีกตัวที่อยู่ในความสนใจของนักลงทุน
นั่นเพราะตลอดช่วงกว่า 25 ปีที่เข้ามาทำธุรกิจการประมูลรถยนต์ของ AUCT พวกเขาถือเป็นผู้นำในธุรกิจประเภทนี้
หากมีการพูดถึงการประมูลรถยนต์ เชื่อว่าแบรนด์ หรือชื่อของ “สหการประมูล” จะถูกพูดถึงเป็นลำดับแรก
ปัจจุบัน AUCT มีส่วนแบ่งตลาดในการประมูลรถยนต์ราวๆ 60%
เป็นตัวเลขแบบคร่าวๆ นะครับ
ว่ากันว่าในแต่ละปีจะมีรถยนต์ที่มีการประมูลกันในตลาด 1.4-1.5 แสนคันต่อปี
นั่นเท่ากับว่า AUCT ได้รถยนต์นำมาประมูลน่าจะประมาณ 7–8 หมื่นคัน ซึ่งถือว่าเยอะมาก
ผ่านมาถึงวันนี้ AUCT ไม่ได้ประมูลเพียงรถยนต์เท่านั้นนะ
แต่ยังมีงานประมูลอสังหาริมทรัพย์ต่างๆ เช่น คอนโดฯ บ้านจัดสรร หรืออาคารสำนักงานต่างๆ และที่ดิน
อย่างล่าสุด ก็ไปคว้างานของ “การบินไทย” ที่จะเปิดให้มีการประมูลที่ดินในหลายพื้นที่ เช่น แม่ฮ่องสอน พิษณุโลก และอุดรธานี มูลค่าเริ่มต้นเกือบๆ 50 ล้านบาท
AUCT ยังเป็นผู้ที่ถูก กสทช.จ้าง เพื่อไปวางระบบการประมูลคลื่นมือถือในระบบ 4G ก่อนหน้านี้ด้วย
และก็น่าจะมีความเป็นไปได้ว่า การประมูลของ กสทช.ครั้งๆ ต่อไป โอกาสที่ AUCT จะได้รับงาน มีอยู่ค่อนข้างสูง เพราะมีประสบการณ์มาแล้ว
AUCT มีจำนวนสาขาทั่วประเทศอยู่ 30 แห่ง
นี่คืออีกหนึ่งจุดแข็งของหุ้นตัวนี้
เพราะ AUCT สามารถที่จะวางสินค้าประมูล ให้เหมาะสมกับแต่ละพื้นที่ได้
และทำให้ได้ราคาการประมูลค่อนข้างดี
เช่น หากมีการประมูลรถที่ใช้เพื่อการเกษตร
AUCT ก็จะมีการสำรวจดูว่า ในพื้นที่ใด ที่มีความต้องการใช้รถประเภทนี้อยู่สูง ก็จะไปเปิดการประมูลยังสาขาของ AUCT ในพื้นที่นั้นๆ
ผ่านมาถึงวันนี้ แม้ AUCT จะเป็นผู้นำในธุรกิจการประมูล
ทว่า ตลาดที่มีการแข่งขันมากขึ้น ทำให้คนที่เป็น “ผู้นำ” จำเป็นต้องปรับตัวเอง
เพราะหากยังอยู่กับกลยุทธ์และวิธีการเดิมๆ ก็อาจทำให้ผู้ตาม หรือคู่แข่งขันวิ่งตามทัน หรือช่วงชิงส่วนแบ่งตลาดมากขึ้นได้
AUCT กำลังมีการทำเรื่องของ “รี-แบรนดิ้ง” (Re-Branding) ใหม่
และปรับเรื่องการบริหาร (Chang  Management)
และยังมีการปรับการประมูล (รถยนต์) ให้ดูทันสมัย และสะดวกสบายมากขึ้นกับคนที่เข้าร่วมประมูล
บุคลากร คือหัวใจสำคัญในการขับเคลื่อนองค์กร
ขณะเดียวกันก็คือสินทรัพย์สำคัญ (สุด) ขององค์กรเช่นกัน
AUCT อยู่ในระหว่างการปรับเพื่อเพิ่มประสิทธิภาพบุคลากรของตนเอง ที่ไม่ใช่ปรับในเรื่องของศักยภาพของคน
แต่ยังรวมไปถึงการปลูกฝังเรื่องความซื่อสัตย์ และการไม่คิดทุจริตๆ ต่อองค์กรด้วย
ว่ากันว่า การทุจริต คือปัญหาสำคัญสุดในธุรกิจประเภทนี้
เพราะหากเกิดขึ้น จะทำให้การประมูลไม่ประสบความสำเร็จ หรือไม่มีประสิทธิภาพ หรือไม่เป็นไปตามกลไกที่ควรจะเป็น และจะส่งผลผลประกอบการตามมา
AUCT ยังมีการปรับปรุงสถานที่ประมูลใหม่ด้วย
จากเดิมที่นั่งประมูลกันแบบโอเพ่นแอร์
ก็ปรับเปลี่ยนมาเป็นนั่งประมูลกันในห้องแอร์ ซึ่งเป็นระบบคล้ายๆ กับของประเทศญี่ปุ่น
อาคารสำนักงานต่างๆ ก็อยู่ระหว่างการปรับ และตกแต่งใหม่ให้ดูมีความทันสมัยเช่นกัน
การบริหารงาน ก็จะมีความคล่องตัวมากขึ้น
AUCT คาดหวังว่า การนำตนเองเข้าสู่ยุคหรือช่วงที่ต้อง “ปรับเปลี่ยน” จะช่วยเพิ่มส่วนแบ่งตลาดได้
พวกเขามีตัวเลขที่เป็นคาดหวังก็คือราวๆ 80%
ที่ผ่านมา AUCT มีผลประกอบการอยู่ในเกณฑ์ที่ดี มีกำไรสุทธิมาโดยตลอด
ล่าสุดในปี 2559 มีกำไรสุทธิ 125 ล้านบาท และมีตัวเลข ROE ในระดับสูง หรือ 28 เท่า
บล.ดีบีเอส วิคเคอร์ส คาดว่า ในปี 60 หุ้น AUCT จะมีกำไรสุทธิ 202 ล้านบาท เพิ่มขึ้น 75% และมีราคาเป้าหมายอยู่ที่ 9.70 บาท
แต่บางโบรกฯ ก็ให้ราคาเป้าหมายไว้ถึง 11.10 บาท